Document ID: 31997R2027

Reference:
EUR-Lex - 31997R2027 - HU
Fontos jogi nyilatkozat
|
31997R2027
Hivatalos Lap L 285 , 17/10/1997 o. 0001 - 0003
A Tanács 2027/97/EK rendelete(1997. október 9.)a légifuvarozók baleset esetén fennálló felelősségérőlAZ EURÓPAI KÖZÖSSÉGEK TANÁCSA,tekintettel az Európai Közösséget létrehozó szerződésre és különösen annak 84. cikkének (2) bekezdésére,tekintettel a Bizottság javaslatára [1],tekintettel a Gazdasági és Szociális Bizottság véleményére [2],a Szerződés 189. cikkének c) pontjában megállapított eljárásnak megfelelően [3],(1) mivel a közös közlekedéspolitika keretén belül szükség van a légi balesetet szenvedett utasok védelme színvonalának javítására;(2) mivel a baleset esetén fennálló felelősségre vonatkozó szabályokat a nemzetközi légifuvarozásra vonatkozó egyes szabályok egységesítéséről szóló, Varsóban 1929. október 12-én aláírt egyezmény, illetve ezen egyezmény 1955. szeptember 28-i hágai módosítása, valamint az 1961. szeptember 18-i guadalajarai egyezmény - a továbbiakban egységesen Varsói Egyezmény - szabályozza az adott esetben alkalmazandó egyezmény szerint; mivel a Varsói Egyezményt világszerte egyaránt alkalmazzák az utasok és a légifuvarozók érdekében;(3) mivel a felelősség Varsói Egyezményben meghatározott határa túl alacsony a mai gazdasági és szociális viszonyok között, és ez gyakran hosszadalmas jogi eljárásokhoz vezet, melyek ártanak a légi közlekedésről alkotott általános képnek; mivel ennek eredményeképpen a tagállamok különböző mértékben felemelték a felelősség határát, ami a nemzetközi repülési piacon egymástól eltérő közlekedési feltételeket eredményezett;(4) mivel ezen felül a Varsói Egyezmény kizárólag a nemzetközi közlekedésre vonatkozik; mivel a repülés belső piacán eltörölték a nemzeti és nemzetközi közlekedés közötti megkülönböztetést; mivel emiatt azonos mértékű és természetű felelősség szükséges a nemzeti és a nemzetközi közlekedés terén;(5) mivel a Varsói Egyezmény teljes felülvizsgálata és módosítása már jó ideje esedékes, és hosszú távon egységesebb és alkalmazhatóbb intézkedéseket eredményezne nemzetközi szinten a légi fuvarozók balesetek esetén fennálló felelősségét illetően; mivel a Varsói Egyezményben megállapított felelősség határának emelésére irányuló erőfeszítéseket többoldalú tárgyalások keretében folytatni kell;(6) mivel a szubszidiaritás elvével összhangban közösségi szintű intézkedés kívánatos a légi fuvarozók felelőssége terén a harmonizáció elérése érdekében, és ez iránymutatásul szolgálhat az utasok megerősített védelmére az egész világra kiterjedően;(7) mivel szükség van a felelősség valamennyi, a Varsói Egyezmény 22. cikkének (1) bekezdése szerinti, illetve minden egyéb jogszabályi vagy szerződéses pénzügyi korlátozásának a megszüntetésére a jelenlegi nemzetközi folyamatoknak megfelelően;(8) mivel annak elkerülése érdekében, hogy a balesetek áldozatai ne részesüljenek kártérítésben, a Közösség légifuvarozói az utas halálából, sérüléséből vagy egyéb testi sérelméből eredő, a Varsói Egyezmény 17. cikke szerinti kár miatti bármely kártérítési kérelem esetén egy bizonyos összeghatárig nem élhetnek a Varsói Egyezmény 20. cikkének (1) bekezdése szerinti védekezéssel;(9) mivel a Közösség légifuvarozói mentesülhetnek a felelősség alól, ha a kár az érintett utas hibájából következett be;(10) mivel meg kell határozni az e rendeletből eredő kötelezettségeket a légifuvarozók engedélyezéséről szóló, 1992. július 23-i 2407/92/EGK tanácsi rendelet [4] 7. cikkének fényében; mivel ebben a tekintetben a Közösség légifuvarozóinak az e rendeletben meghatározott összeghatárig biztosítással kell rendelkezniük;(11) mivel a Közösség légifuvarozóinak mindig jogosultnak kell lenniük harmadik féllel szembeni visszkereseti igény érvényesítésére;(12) mivel a gyors előlegfizetés jelentős mértékben segítheti a kártérítésre jogosult sérült utasokat vagy természetes személyeket a légi balesetből eredő azonnali költségek fedezésében;(13) mivel az utas halála, illetve az utas által elszenvedett sérülés vagy bármilyen más testi sérelem esetére szóló felelősség természetére és korlátozására vonatkozó szabályok a fuvarozó és az utas közötti légiközlekedési szerződésben foglalt szállítási feltételek részét képezik; mivel annak érdekében, hogy csökkenjen a verseny torzításának veszélye, harmadik országok szállítóinak kellőképpen tájékoztatniuk kell az utasokat a szállítási feltételeikről;(14) mivel célszerű és szükséges, hogy az e rendeletben meghatározott pénzügyi határokat felülvizsgálják annak érdekében, hogy figyelembe vegyék a gazdasági fejlődést és a nemzetközi fórumokon bekövetkezett fejleményeket;(15) mivel a Nemzetközi Polgári Repülési Szervezet (ICAO) keretében folyik a Varsói Egyezmény felülvizsgálata; mivel a felülvizsgálat eredményének megszületéséig a Közösség átmeneti jellegű intézkedésekkel növeli az utasok védelmét; mivel az ICAO által folytatott felülvizsgálatot követően a Tanácsnak a lehető leggyorsabban felül kell vizsgálnia e rendeletet,ELFOGADTA EZT A RENDELETET:1. cikkE rendelet megállapítja a közösségi légifuvarozók kötelességeit az utasokat az utazás során ért kár miatti felelősség tekintetében az utasok halála, illetve az utasok által elszenvedett sérülés vagy egyéb testi sérelem esetén, amennyiben a kárt okozó baleset a repülőgép fedélzetén vagy a beszállás, illetve a kiszállás során történt.E rendelet tisztázza a Közösség légifuvarozóira vonatkozó egyes biztosítási kötelezettségeket is.Emellett e rendelet meghatározza a harmadik országban székhellyel rendelkező, a Közösségbe irányulóan, a Közösségből kiindulva vagy a Közösségen belül működő légifuvarozók által nyújtandó tájékoztatás egyes követelményeit.2. cikk(1) E rendelet alkalmazásában:a) "légifuvarozó": érvényes üzemelési engedéllyel rendelkező légiközlekedési vállalkozás;b) "közösségi légifuvarozó": a 2407/92/EGK rendelet rendelkezéseinek megfelelően tagállam által kiadott érvényes üzemelési engedéllyel rendelkező légifuvarozó;c) "kártérítésre jogosult személy": az utas vagy a hatályos jognak megfelelően kártérítési igény érvényesítésére jogosult személy;d) "ECU": az Európai Közösségek általános költségvetésének elszámolási egysége a Szerződés 207. és 209. cikkének megfelelően;e) "SDR": a Nemzetközi Valutaalap által meghatározott Különleges Lehívási Jog;f) "Varsói Egyezmény": a nemzetközi légifuvarozásra vonatkozó egyes jogszabályok egységesítéséről szóló, Varsóban 1929. október 12-én aláírt egyezmény, illetve a Varsói Egyezmény 1955. szeptember 28-i hágai módosítása, valamint a Varsói Egyezményt kiegészítő 1961. szeptember 18-i guadalajarai egyezmény, az adott esetben a kérdéses utasszállítási szerződésre alkalmazandó egyik vagy másik egyezmény szerint, az azt kiegészítő és abból eredő hatályos nemzetközi jogszabályokkal együtt.(2) Az e rendeletben szereplő és az (1) bekezdésben meg nem határozott fogalmak megegyeznek a Varsói Egyezményben használtakkal.3. cikk(1) a) A közösségi légifuvarozók baleset esetén fennálló felelőssége halál, illetve sérülés vagy egyéb testi sérelem esetén az utas által elszenvedett kár tekintetében nem eshet semmilyen pénzügyi korlátozás alá, még ha e korlátot törvényi, egyezményi vagy szerződés formában határozták is meg.b) A 2407/92/EGK rendelet 7. cikkében említett biztosítási kötelezettséget úgy kell értelmezni, hogy a közösségi légifuvarozónak a (2) bekezdésben meghatározott felelősség határáig kell biztosítva lennie, és ezen felül egy méltányos összeghatárig.(2) 100000 SDR ECU-ben kifejezett értékének megfelelő összegű kárig a közösségi légifuvarozó nem zárhatja ki vagy korlátozhatja saját felelősségét annak bizonyításával, hogy maga vagy képviselői megtették a szükséges intézkedéseket a kár elkerülése érdekében, vagy hogy nem volt lehetősége vagy lehetőségük ilyen intézkedéseket hozni.(3) A (2) bekezdés rendelkezéseitől függetlenül, amennyiben a közösségi légifuvarozó bebizonyítja, hogy a kár a sérült vagy elhalálozott utas hibájából keletkezett, illetve hozzájárult ahhoz, úgy a fuvarozó a vonatkozó jogszabályoknak megfelelően a felelősség alól teljes mértékben vagy részben mentesülhet.4. cikkBaleset alkalmával az utas halála vagy az utas által elszenvedett sérülés vagy egyéb testi sérelem esetén e rendelet egyetlen rendelkezése sem értelmezhető oly módon,a) hogy a légifuvarozó a kártérítés megfizetéséért egyedül felelős fél; ésb) hogy korlátozza a közösségi légifuvarozó azon jogát, hogy hozzájárulást vagy kártérítést kérjen bármely más féltől a vonatkozó jogszabályoknak megfelelően.5. cikk(1) A közösségi légifuvarozó késedelem nélkül, de minden esetben legkésőbb a kártérítésre jogosult személy azonosítását követő 15 nap múlva olyan előleget fizet, amely az elszenvedett anyagi sérelemmel arányosan lehetővé teszi az azonnali szükségletek fedezését.(2) Az (1) bekezdés sérelme nélkül az előleg összege halál esetén utasonként nem lehet kevesebb 15000 SDR ECU-ben kifejezett értékénél.(3) Az előleg kifizetése nem jelenti a felelősség elismerését, és levonható a közösségi légifuvarozó felelőssége alapján később fizetett összegekből, de nem követelhető vissza, kivéve a 3. cikk (3) bekezdésében meghatározott esetekben, és olyan esetekben, amikor a későbbiek során bebizonyosodik, hogy az előlegben részesült személy hibájából ered a kár, vagy hozzájárult ahhoz, vagy e személy nem jogosult kártérítésre.6. cikk(1) A 3. és 5. cikk rendelkezéseinek szerepelniük kell a közösségi légifuvarozó szállítási feltételeiben.(2) A 3. és 5. cikk rendelkezéseire vonatkozóan kérésre megfelelő információt kell az utas részére nyújtani a közösségi légifuvarozó képviseletein, utazási irodáiban, a jegy- és poggyászkezelő pultjainál és a jegyirodákban. A jegynek vagy annak megfelelő dokumentumnak tartalmaznia kell az egyszerűen és érthetően megfogalmazott előírások összefoglalását.(3) A harmadik országban székhellyel rendelkező, a Közösségbe irányulóan, a Közösségből kiindulóan vagy a Közösségen belül működő és a 3. és 5. cikk rendelkezéseit nem alkalmazó légi fuvarozóknak erről egyértelműen és világosan tájékoztatniuk kell az utasokat a jegy vásárlásának időpontjában a fuvarozóknak a tagállam területén található képviseletein, utazási irodáiban és a jegy- és poggyászkezelő pultjainál. A légifuvarozóknak az utasok rendelkezésére kell bocsátaniuk a feltételeiket tartalmazó nyomtatványt. Ha a jegyen vagy az azzal egyenértékű dokumentumon csak azt jelölik, hogy a felelősség korlátozott, az nem jelent megfelelő tájékoztatást.7. cikkLegkésőbb két évvel e rendelet hatályba lépése után, a Bizottság jelentést készít e rendelet alkalmazásáról, amely többek között figyelembe veszi a gazdasági fejlődést és a nemzetközi fórumokon bekövetkezett fejleményeket. E jelentést ki lehet egészíteni az e rendelet felülvizsgálatára irányuló javaslattal.8. cikkEz a rendelet az Európai Közösségek Hivatalos Lapjában való kihirdetését követő egy év elteltével lép hatályba.Ez a rendelet teljes egészében kötelező és közvetlenül alkalmazandó valamennyi tagállamban.Kelt Luxembourgban, 1997. október 9-én.a Tanács részérőlaz elnökM. Delvaux-Stehres[1] HL C 104., 1996.4.10., 18. o., és HL C 29., 1997.1.30., 10. o.[2] HL C 212., 1996.7.22., 38. o.[3] Az Európai Parlament 1996. szeptember 17-i véleménye (HL C 320., 1996.10.28., 30. o.), a Tanács 1997. február 24-i közös álláspontja (HL C 123., 1997.4.21., 89. o.) és az Európai Parlament 1997. május 29-i határozata (HL C 182., 1997.6.16.).[4] HL C 240., 1992.8.24., 1. o.--------------------------------------------------

Summary:
Légi fuvarozók utasokkal és poggyásszal kapcsolatos felelőssége
Légi fuvarozók utasokkal és poggyásszal kapcsolatos felelőssége
 
ÖSSZEFOGLALÓ AZ ALÁBBI DOKUMENTUMRÓL:
2027/97/EK rendelet a légi fuvarozók felelősségéről
MI A RENDELET CÉLJA?
A rendelet az 1999. évi Montreali Egyezményt hajtja végre a légi közlekedést igénybe vevő utasokkal és poggyászaikkal kapcsolatos felelősséggel és kártérítéssel összefüggő kérdésekben (lásd az összefoglalót).
Megjegyzés: Az eredeti rendelet (a 889/2002/EK rendelettel végrehajtott módosítást megelőzően) az Európai Unió (EU) légi fuvarozóinak az utasok baleset miatt bekövetkezett haláláért vagy sérüléséért való felelősségét szabályozta. A 2002. évi módosító rendelet az eredeti rendeletet összhangba hozta a Montreali Egyezményben szereplő új nemzetközi szabályokkal, és a felelősséget a poggyászra és a késésekre is kiterjesztette.
FŐBB PONTOK
A légi fuvarozók utasokkal és az utasok poggyászával kapcsolatos felelőssége
A rendelet összefoglalja az uniós légi fuvarozók által az uniós jogszabályok és a Montreali Egyezmény, valamint az uniós tagállamok nemzeti jogszabályai alapján alkalmazott felelősségi szabályokat. A kártérítést a különleges lehívási jogok (SDR)* helyi valutában kifejezett hozzávetőleges értékében fejezik ki.
Biztosítás és utastájékoztatás
Az uniós légi fuvarozók kötelesek:oly mértékben biztosítva lenni, amely elegendő ahhoz, hogy minden kártérítésre jogosult személy megkapja a rendelet alapján őt megillető teljes összeget; biztosítani, hogy az utasokkal és az utasok poggyászával kapcsolatos felelősségükre vonatkozó főbb rendelkezések összefoglalója minden értékesítési ponton (többek között telefonon és interneten keresztül is) az utasok rendelkezésére álljon; a rendelet mellékletében található tájékoztatót használni.Az uniós légi fuvarozók kötelesek minden utas részére írásos tájékoztatót adni a fuvarozó felelősségének az adott repülőútra vonatkozó határáról az alábbiak tekintetében:haláleset vagy sérülés; poggyász megsemmisülése, elvesztése vagy károsodása; és a késedelem okozta kár.A fenti határértékeket e rendelet állapítja meg, kivéve, ha a légi fuvarozó önkéntesen magasabb határértékeket alkalmaz. A nem uniós légi fuvarozók általi fuvarozás esetében e követelmények kizárólag az Unióba irányuló, az Unióból kiinduló vagy az Unión belül működő járatokra alkalmazandók.
Kártérítés halál vagy sérülés esetén
Utas sérülése vagy halála esetén a felelősségnek nincs összegszerűen kifejezhető határa. 100 000 SDR összegig terjedő károk esetén a légi fuvarozó nem vitathatja a kártérítési igényt. Ezen összeg felett a légi fuvarozó védheti magát a követeléssel szemben, bizonyítva, hogy nem járt el gondatlanul vagy más vétkes módon.
Előleg
Amennyiben egy utas meghalt vagy megsérült, a légi fuvarozónak kötelessége előleget fizetnie a közvetlen anyagi szükségleteik fedezésére a kártérítésre jogosult személy azonosításától számított 15 napon belül, az alábbi feltételek mellett.Halál esetén ez az előleg nem lehet kevesebb mint 16 000 SDR. Az előlegfizetés nem minősül a kötelezettség elismerésének, és beszámítható a légi fuvarozó felelőssége okán később kifizetett összegekbe. Az előleg csak abban az esetben fizetendő vissza, ha a fuvarozó bizonyítja, hogy a kárt a kártérítést igénylő személy gondatlansága vagy mulasztása okozta, vagy ahhoz hozzájárult, vagy hogy az előlegben részesülő személy nem volt jogosult az előlegre.Az utas késése
Az utas késése esetén a légi fuvarozó felelős a kárért, kivéve, ha minden észszerű intézkedést megtett a kár elkerülése érdekében. A felelősség 4150 SDR-re korlátozódik.
A poggyász késése
A poggyász késése esetén a légi fuvarozó felelős a kárért, kivéve, ha minden észszerű intézkedést megtett a kár elkerülése érdekében. A felelősség 1000 SDR-re korlátozódik.
A poggyász megsemmisülése, elvesztése vagy károsodása
A légi fuvarozó legfeljebb 1000 SDR-ig felelős a poggyász megsemmisüléséért, elvesztéséért vagy károsodásáért. Ellenőrzött poggyász esetében még akkor is felelős, ha nem vétkes, kivéve, ha a poggyász hibás volt. Nem ellenőrzött poggyász esetében a fuvarozó csak akkor felelős, ha vétkesnek bizonyul.
Magasabb határok poggyászra
Az utasra magasabb felelősséghatár is vonatkozhat, amennyiben legkésőbb az utasfelvételnél külön nyilatkozatot tesz, és kiegészítő díjat fizet. E díjnak tükröznie kell a felelősségi határon belül értékelt poggyászhoz kapcsolódó költségeken felüli többletköltségeket. A díjszabást kérésre rendelkezésre kell bocsátani.
Poggyásszal kapcsolatos reklamációk
Amennyiben a poggyász károsodott, késett, elveszett vagy megsemmisült, az utasnak a lehető leghamarabb (károsodás esetén 7 napon belül, késés esetén 21 napon belül) írásban kell értesítenie a légi fuvarozót, és panaszt kell emelnie.
Minden peres eljárást a repülőgép megérkezésének napjától vagy attól a naptól számított 2 éven belül kell indítani, amikor a repülőgépnek meg kellett volna érkeznie
MIKORTÓL ALKALMAZANDÓ A RENDELET?
A rendelet 1998. október 17. óta hatályos.
HÁTTÉR
További információk:Európai repülésbiztonsági politika (Európai Bizottság).
KULCSFOGALMAK
Különleges lehívási jogok. A Nemzetközi Valutaalap tagjainak szabadon használható valutáira vonatkozó esetleges követelés. Az SDR-ek átválthatók e valutákra (a Nemzetközi Valutaalap által meghatározottak szerint).
FŐ DOKUMENTUM
A Tanács 2027/97/EK rendelete (1997. október 9.) a légifuvarozók baleset esetén fennálló felelősségéről (HL L 285., 1997.10.17., 1–3. o.)
A 2027/97/EK módosító rendelet későbbi módosításait belefoglalták az alapszövegbe. Ez az egységes szerkezetbe foglalt változat kizárólag tájékoztató jellegű.
KAPCSOLÓDÓ DOKUMENTUMOK
Javaslat – A Európai Parlament és a Tanács rendelete a visszautasított beszállás és légijáratok törlése vagy hosszú késése esetén az utasoknak nyújtandó kártalanítás és segítség közös szabályainak megállapításáról szóló 261/2004/EK rendeletnek, valamint a légifuvarozók felelősségéről szóló 2027/97/EGK rendeletnek az utasok és poggyászaik légi szállítása tekintetében történő módosításáról (COM(2013) 130 final, 2013.3.13.)
Egyezmény a Nemzetközi légi szállítás egyes szabályainak egységesítéséről (a Montreali Egyezmény) (HL L 194., 2001.7.18., 39–49. o.)
A Tanács 2001/539/EK határozata (2001. április 5.) a nemzetközi légi szállítás egyes szabályainak egységesítéséről szóló egyezménynek (Montreali Egyezmény) az Európai Közösség részéről történő megkötéséről (HL L 194., 2001.7.18., 38. o.)
utolsó frissítés 17.01.2022